REGOLAMENT TAL-KUNSILL (KE) Nru 1360/2008
tat-2 ta' Diċembru 2008
li jemenda r-Regolament tal-Kunsill (KE) Nru 332/2002 li jistabbilixxi faċilità li tipprovdi għajnuna finanzjarja għal żmien medju għall-bilanċi ta' pagamenti tal-Istati Membri
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 308 tiegħu,
Wara li kkunsidra l-proposta mill-Kummissjoni, ippreżentata wara konsultazzjoni mal-Kumitat Ekonomiku u Finanzjarju,
Wara li kkunsidra l-opinjoni tal-Parlament Ewropew,
Wara li kkunsidra l-opinjoni tal-Bank Ċentrali Ewropew,
Billi:
(1)
In-numru kbir ta’ Stati Membri li attwalment ma jagħmlux parti miż-żona tal-euro jaffettwa t-talba potenzjali għall-assistenza finanzjarja Komunitarja fuq perijodu ta' żmien medju u, flimkien mal-evoluzzjoni fil-kuntest internazzjonali, jeżiġi li jiżdied il-limitu għall-ammont ta’ self pendenti li jista’ jingħata lill-Istati Membri stabbilit fir-Regolament (KE) Nru 332/2002 (1) minn EUR 12-il biljun għal EUR 25 biljun. Jekk tkun meħtieġa urġentement reviżjoni tal-limitu, l-istituzzjonijiet rilevanti għandhom jipproċedu minnufih skont il-kompetenzi rispettivi tagħhom.
(2)
Għalhekk, ir-Regolament (KE) Nru 332/2002 għandu jiġi emendat kif meħtieġ,
ADOTTA DAN IR-REGOLAMENT:
Artikolu 1
Ir-Regolament (KE) Nru 332/2002 huwa b'dan emendat kif ġej:
Fl-Artikolu 1(1), it-tieni subparagrafu għandu jiġi sostitwit b'dan li ġej:
“L-ammont ta' self pendenti li jista' jingħata lill-Istati Membri taht din il-facilità għandu jkun limitat għal EUR 25 biljun ta' kapital.”
Artikolu 2
Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 2 ta’ Diċembru 2008.